Un aspect esențial pe care ne dorim să îl fructificăm în cadrul RAD ART FAIR, este angajamentul constant de a oferi un conținut de înaltă calitate și o diversitate de activități, pentru a satisface toate gusturile și preferințele, spune Andrei Radu, tânăr colecționar de artă.
Avându-l ca mentor pe colecționarul Alexandru Rus, Andrei Radu este și un talentat organizator, ocupând rolul de director de producție în cadrul RAD ART FAIR, contribuind astfel la dezvoltarea proiectului, concentrându-se pe zona de parteneriate și branding. Potrivit lui, RAD ART FAIR nu mai este doar un târg de artă, ci devine un eveniment care își propune să transforme orașul într-un hub cultural.
Din dorința de a sprijini comunitatea locală de artiști și de a promova arta contemporană din România, Banca Transilvania este Presenting Partner al evenimentului RAD ART FAIR.
Despre elemente care definesc identitatea și brandul RAD ART FAIR, colaborări și parteneriate, dar și despre rolul și impactul proiectului în susținerea și promovarea tinerilor artiști a vorbit, în cadrul unui interviu, Andrei Radu.
Ce te-a atras să te implici în proiectul RAD ART FAIR și care sunt principalele provocări cu care te-ai confruntat în calitate de director de producție?
Andrei Radu: Implicarea mea în proiectul RAD ART FAIR a început încă din faza de concept, fiind atras de ideea îndrăzneață, totodată având o doză de scepticism, de a aduce o nouă perspectivă pe piața de artă din România, într-un moment crucial, cel de ieșire din perioada pandemiei. Fiind și colecționar, am avut deja o legătură existentă cu unele dintre galeriile fondatoare, ceea ce mi-a oferit o înțelegere profundă a nevoilor și așteptărilor lor, contribuind astfel la succesul și dezvoltarea continuă a evenimentului. De asemenea, relația cu galeriștii mi-a oferit oportunitatea de a participa ca vizitator la târguri internaționale de renume, unde am avut posibilitatea de a înțelege mai bine cerințele și standardele pieței internaționale de artă. Această experiență m-a ajutat să obțin o perspectivă mai largă și să aduc în cadrul RAD ART FAIR elemente și bune practici relevante pentru a satisface nevoile pieței de artă din România.
Am văzut în acest proiect oportunitatea extraordinară de a crea nu doar un simplu târg de artă, ci o veritabilă experiență culturală. Un aspect care m-a captivat, este modul în care RAD ART FAIR a devenit mai mult decât un simplu eveniment, ci o comunitate în creștere, facilitând interacțiuni între diverși actori ai scenei artistice și maturizând publicul avid de cultură.
În calitate de director de producție, una dintre provocările majore pe care le-am întâmpinat a fost coordonarea diverselor activități și evenimente, cu scopul de a oferi participanților o experiență profesională și memorabilă, chiar și în fața unor schimbări de ultim moment. Sper ca pentru următoarea ediție, aceste schimbări să fie diminuate semnificativ, permițându-ne să ne concentrăm într-un mod mai eficient pe oferirea unei experiențe de calitate pentru toți cei implicați. Am simțit greutatea responsabilității de a mă asigura că fiecare aspect al RAD ART FAIR este realizat cu profesionalism și că acesta răspunde așteptărilor celor care ne calcă pragul.
De asemenea, am întâmpinat dificultăți în găsirea unor furnizori potriviți pentru anumite servicii punctuale, ceea ce a necesitat o atenție deosebită din partea mea și un efort susținut pentru a asigura calitate și eficiență în cadrul evenimentului. Dacă a existat ceva în această experiență la care m-am priceput, a fost capacitatea de a aduce împreună oameni cu expertiză din domenii diferite, pentru a colabora și a crea valoare în mod colectiv. Am înțeles că forța unei echipe stă în diversitatea și complementaritatea abilităților membrilor săi, iar abilitatea de a coordona această colaborare eficientă a fost esențială în realizarea succesului RAD ART FAIR.
Care sunt obiectivele și viziunea ta pentru RAD ART FAIR în termeni de dezvoltare și impact în comunitatea artistică din România?
Andrei Radu: Obiectivele și viziunea mea pentru RAD ART FAIR în termeni de dezvoltare și impact, sunt îndreptate atât către consolidarea târgului ca platformă și motor al progresului în domeniul artei contemporane, cât și către a aduce comunitatea artistică locală în vizorul publicului internațional.
Un aspect esențial pe care ne dorim să îl fructificăm în cadrul RAD ART FAIR este angajamentul constant de a oferi un conținut de înaltă calitate și o diversitate de activități pentru a satisface toate gusturile și preferințele. De asemenea, sunt impresionat de modul în care RAD a facilitat dialoguri și interacțiuni semnificative prin panel talks și vizite la colecționari reprezentativi din București, consolidându-și astfel poziția ca eveniment de referință în peisajul artistic românesc.
Viziunea mea este de a continua extinderea acestei influențe în comunitatea artistică și în București. Ne propunem să aducem arta în capitală, construind astfel o conexiune mai strânsă cu publicul larg. Un exemplu în acest sens este includerea unor instalații de mari dimensiuni în spațiul urban. RAD ART FAIR nu mai este doar un târg de artă, ci devine un eveniment care își propune să transforme orașul într-un hub cultural.
Ce rol joacă colaborările și parteneriatele în consolidarea și promovarea unui eveniment?
Andrei Radu: Prin intermediul parteneriatelor, RAD ART FAIR poate ajunge la un public mai larg și divers, având o mai mare vizibilitate și impact în comunitate. De asemenea, continuarea colaborărilor deja existente vor crea legături durabile între diverse entități și organizații, deschizând uși pentru viitoare proiecte și inițiative comune.
Sprijinul major pentru eveniment a provenit din partea unor companii conduse de colecționari și de oameni pasionați de cultură. Îmi doresc să stimulăm și participarea altor jucători care până acum nu s-au implicat în acest sector, în vederea consolidării și diversificării comunității artistice și a contribuției lor la succesul evenimentului.
Care sunt principalele elemente care definesc identitatea și brandul RAD ART FAIR? Cum te implici în construirea și consolidarea acestora?
Andrei Radu: RAD ART FAIR este definit ca fiind o inițiativă de colaborare menită să consolideze scena artistică din România, oferind vizibilitate artiștilor, galeriilor și producătorilor săi culturali, construind o bază pentru creșterea unei piețe sustenabile de artă la nivel național. RAD ART FAIR nu este doar un târg de artă, ci și o experiență culturală care aduce împreună artiști, colecționari și pasionați de artă din întreaga lume pentru următoarele ediții. Evenimentul se remarcă prin oferirea unui conținut diversificat de înaltă calitate, incluzând expoziții, panel talks, petreceri și alte activități culturale.
În ansamblu, lucrez în strânsă colaborare cu echipa pentru a construi și consolida identitatea și brandul RAD ART FAIR, astfel încât evenimentul să devină o referință în peisajul artistic și cultural, atât la nivel național, cât și internațional.
Cum contribuie RAD ART FAIR la creșterea vizibilității și accesului pentru publicul larg din România în zona de artă contemporană?
Andrei Radu: RAD ART FAIR a reunit la cea de-a doua ediție 26 de galerii și spații de tip „artist-run”, care oferă, în concentrații mici, dar puternice, esența portofoliilor participante. Acestea au fost selectate de către directoarele artistice ca fiind cele mai relevante galerii din România, trei dintre ele (PlanB, Catinca Tăbăcaru Gallery și Ivan Gallery) participând la cel mai important târg de artă din lume - Art Basel.
Orice vizitator al RAD ART FAIR are acces direct la galeriști, în multe cazuri chiar și la artiști, curatori, colecționari sau alți actori principali ai pieței de artă locală, având ocazia de a se conecta direct la sistem, putând să-și creeze o perspectivă informată despre ceea „ce” și „cine” este relevant în piața de artă contemporană.
Evenimentul include, totodată, un program public cu activități educaționale care facilitează și o interacțiune directă cu artiștii și operele lor.
Care sunt cele mai memorabile momente sau întâmplări pe care le-ai trăit în cadrul acestui proiect și cum influențează ele munca și implicarea ta în acest domeniu?
Andrei Radu: Unul dintre cele mai memorabile momente a fost când am văzut răsăritul în timpul instalării standurilor și zonelor destinate petrecerilor din cadrul târgului. De asemenea, mi-au plăcut interacțiunile cu artiștii, galeriștii și curatorii, unii dintre ei venind din alte colțuri ale lumii pentru această ediție, momente ce au fost cu adevărat inspiraționale pentru mine.
Aceste experiențe mă motivează să rămân implicat activ în promovarea și susținerea artei contemporane, în ciuda faptului că vin dintr-un domeniu complet diferit, și anume inginerie și aviație. Sunt conștient de impactul și importanța artei în viața noastră și cred că este crucial să contribuim la promovarea și aprecierea ei, indiferent de background-ul profesional.
Cum vezi rolul și impactul RAD ART FAIR în susținerea, promovarea tinerilor artiști și în facilitarea accesului lor la piața internațională de artă contemporană?
Andrei Radu: RAD ART FAIR oferă tinerilor artiști o platformă de expunere în fața unui public internațional, alături de artiști consacrați, facilitând interacțiunea și schimbul de idei între diferite generații de creatori. De asemenea, participarea la eveniment le poate aduce atenția presei și a curatorilor internaționali, consolidându-le poziția în peisajul artei contemporane și facilitându-le accesul la piața internațională.
Articol susținut de Banca Transilvania